b"\n_START_ARTICLE_\nHrustanec morskega psa\n_START_PARAGRAPH_\nHrustanec morskega psa se uporablja kot alternativna zdravilska metoda za zdravljenje raka in nekaterih drugih bolezni. Ideja izvira iz napa\xc4\x8dne domneve, da morski psi ne zbolijo za rakom, ki jo je predstavil dr. William Lane v knjigi Sharks Don't Get Cancer (Morski psi ne zbolijo za rakom) leta 1992._NEWLINE_Izdelki iz hrustanca morskega psa so na voljo kot prehranska dopolnila, obi\xc4\x8dajno v obliki pra\xc5\xa1ka ali kapsul, katerih u\xc4\x8dinkovitost in varnost nista dokazana._NEWLINE_Nekatere laboratorijske raziskave na \xc5\xbeivalih so pokazale, da imajo dolo\xc4\x8dene komponente hrustanca morskega psa sposobnost upo\xc4\x8dasnjevanja rasti novih krvnih \xc5\xbeil (inhibirajo angiogenezo), vendar ti u\xc4\x8dinki \xc5\xa1e niso bili dokazani na ljudeh. Do danes je bilo objavljenih le malo klini\xc4\x8dnih \xc5\xa1tudij, ki pa niso pokazale nobenega u\xc4\x8dinka na zmanj\xc5\xa1anje tumorjev pri bolnikih. Novej\xc5\xa1e raziskave, v katerih \xc5\xbeelijo dokazati u\xc4\x8dinkovitost hrustanca oz. posameznih izoliranih proteinov, so \xc5\xa1e v teku._NEWLINE_Izdelki iz hrustanca morskega psa so poznani pod razli\xc4\x8dnimi imeni: Carticin, Cartilade, BeneFin, Neovastat (AE-941), ..._NEWLINE_Skelet morskega psa je skoraj v celoti sestavljen iz hrustanca namesto kosti, zato predstavljajo te \xc5\xbeivali znaten vir hrustanca. Pridobivajo ga iz glave in plavuti morskega psa. Glavne sestavine hrustanca so glikoproteini, mukopolisaharidi in kalcijeve soli. V hrustan\xc4\x8dnem tkivu ni krvnih \xc5\xbeil. To je vodilo do domneve, da celice hrustanca (hondrociti) vsebujejo snovi, ki zavirajo angiogenezo, kar pa se izkori\xc5\xa1\xc4\x8da pri zdravljenju raka.\n_START_SECTION_\nZgodovina\n_START_PARAGRAPH_\nJohn Prudden, kirurg iz New Yorka, je v zgodnjih petdesetih letih prej\xc5\xa1njega stoletja za\xc4\x8del raziskovati mo\xc5\xbenosti uporabe hrustanca. Za pomo\xc4\x8d pri celjenju kirur\xc5\xa1kih ran, in kasneje tudi za zdravljenje raka, je uporabljal upra\xc5\xa1en goveji hrustanec. Poro\xc4\x8dal je, da je kar pri polovici svojih pacientov opazil znatno zmanj\xc5\xa1anje tumorja. Vendar rezultati niso bili ponovljivi v novej\xc5\xa1ih raziskavah. Od tedaj so znanstveniki prou\xc4\x8devali mnogo razli\xc4\x8dnih vrst hrustancev (ov\xc4\x8dji, svinjski, goveji, pi\xc5\xa1\xc4\x8dan\xc4\x8dji, hrustanec morskega psa)._NEWLINE_Po letu 1992, ko je dr. William Lane objavil knjigo Sharks Don't Get Cancer, je postal hrustanec morskega psa kot prehransko dopolnilo priljubljena metoda zdravljenja v alternativni medicini. Zmotno so domnevali, da morski psi ne zbolijo za rakom, zato so predvidevali, da so v njihovem telesu snovi, ki prepre\xc4\x8dujejo razvoj te bolezni._NEWLINE_Zanimanje za tako zdravljenje se je leta 1993 \xc5\xa1e pove\xc4\x8dalo, ko so v televizijski oddaji 60 Minutes predvajali prispevek, v katerem je bila predstavljena raziskava na Kubi, kjer naj bi bolniki z napredujo\xc4\x8dim rakom izkazali znatno izbolj\xc5\xa1anje po zdravljenju s hrustancem morskega psa. Raziskava ni bila objavljena v nobeni znanstveni publikaciji in rezultate je kasneje National Cancer Institute \xe2\x80\x93 NCI (ameri\xc5\xa1ki in\xc5\xa1titut za zdravljenje raka) proglasil za nepopolne in neprepri\xc4\x8dljive._NEWLINE_Danes raziskave temeljijo na izolaciji beljakovin iz hrustanca morskega psa, ki bi u\xc4\x8dinkovito inhibirali angiogenezo. Snovi, ki zavirajo razrast novih krvnih \xc5\xbeil, obetajo namre\xc4\x8d nove mo\xc5\xbenosti za zdravljenje raka.\n_START_SECTION_\nUporaba\n_START_PARAGRAPH_\nHrustanec morskega psa se \xc5\xbee ve\xc4\x8d kot 30 let uporablja za zdravljenje \xc5\xa1tevilnih bolezni, kot so osteoporoza, artritis, luskavica, nevrovaskularni glavkom, diabeti\xc4\x8dna retinopatija, Kaposijev sarkom in druge bolezni, povezane z angiogenezo. Najbolj raz\xc5\xa1irjena pa je uporaba pri zdravljenju raka._NEWLINE_Odsotnost krvnih \xc5\xbeil v hrustancu je vodila do domneve, da celice hrustanca proizvajajo snovi, ki inhibirajo angiogenezo. Tumorje obdaja bogat \xc5\xbeilni preplet, ki jim omogo\xc4\x8da rast, saj dobijo iz krvi ve\xc4\x8dino kisika in hranil. Z zaviranjem nastajanja novih krvnih \xc5\xbeil lahko zato prepre\xc4\x8dimo rast tumorjev in nastanek zasevkov, kar se izkori\xc5\xa1\xc4\x8da pri zdravljenju raka._NEWLINE_V raziskavah so ugotovili, da vsebuje hrustanec morskega psa tudi snovi, ki imajo protivnetno in imunostimulativno delovanje ter pospe\xc5\xa1ujejo celjenje ran.\n_START_SECTION_\nAplikacija in odmerjanje\n_START_PARAGRAPH_\nHrustanec morskega psa se obi\xc4\x8dajno aplicira peroralno v obliki pra\xc5\xa1ka, kapsul, tablet ali teko\xc4\x8dine. Nekaterim ljudem predstavlja te\xc5\xbeavo neprijeten vonj in okus po ribah._NEWLINE_V klini\xc4\x8dnih raziskavah so poleg peroralne preizku\xc5\xa1ali tudi topi\xc4\x8dno in subkutano aplikacijo ter uporabo kot klistir._NEWLINE_Odmerjanje in trajanje terapije se med pripravki bistveno razlikuje. Po navadi so priporo\xc4\x8deni veliki odmerki (40\xe2\x80\x9390 g na dan). Sestava kon\xc4\x8dnih izdelkov se, odvisno od proizvajalca, razlikuje v vsebnosti veziv, polnil in samega hrustanca, saj pri prehranskih dopolnilih ni predpisanega enotnega na\xc4\x8dina proizvodnje._NEWLINE_Nekateri znanstveniki menijo, da je u\xc4\x8dinek na tumor mo\xc5\xbeno dose\xc4\x8di le z intravensko aplikacijo, saj se beljakovine po peroralni aplikaciji zaradi svoje velikosti slabo absorbirajo in razpadejo, \xc5\xa1e preden dose\xc5\xbeejo tumor v telesu. Absorpcijo pa lahko izbolj\xc5\xa1amo z uporabo teko\xc4\x8dega ekstrakta hrustanca morskega psa.\n_START_SECTION_\nLaboratorijske raziskave\n_START_PARAGRAPH_\nZnanstveniki na In\xc5\xa1titutu za biokemijo in biofiziko v Teheranu so iz hrustanca morskega psa izolirali beljakovino velikosti 13,7 kDa, ki so jo poimenovali SCP1. In vitro so na aorti podgane dokazali, da beljakovina inhibira angiogenezo._NEWLINE_V drugi raziskavi so izolirali frakcijo beljakovin z molekulsko maso 14,7 kDa in 16 kDa. Delovanje so preizku\xc5\xa1ali in vitro na podganji aorti ter in vivo na membrani zarodka pi\xc5\xa1\xc4\x8danca (chorioallantoic membrane \xe2\x80\x93 CAM). Beljakovinska frakcija je uspe\xc5\xa1no delovala na zmanj\xc5\xa1anje nastanka kapilar tako in vitro kot in vivo. Zaradi zahtevnih postopkov lo\xc4\x8ditve teh dveh beljakovin ostaja neznano, ali je za aktivnost zaslu\xc5\xbena ena izmed obeh beljakovin ali obe._NEWLINE_Kitajski raziskovalci so prou\xc4\x8devali polipeptid, izoliran iz hrustanca modrega morskega psa z molekulsko maso 15,5 kDa, ki so ga poimenovali PG155. Rezultati in vivo \xc5\xa1tudije na zarodku ribe navadna cebrica (Danio rerio) so pokazali znatno zmanj\xc5\xa1anje nastajanja krvnih \xc5\xbeil, kar dokazuje antiangiogenetsko aktivnost polipeptida._NEWLINE_V \xc5\xa1tevilnih raziskavah so iz hrustanca morskega psa izolirali \xc5\xa1e mnoge druge beljakovine, ki prav tako inhibirajo angiogenezo, odkrili pa so tudi, da hrustanec vsebuje fibrinoliti\xc4\x8dne encime, kar predstavlja nove mo\xc5\xbenosti za zdravljenje \xc5\xbeilnih bolezni.\n_START_SECTION_\nBeneFin\n_START_PARAGRAPH_\nKlini\xc4\x8dno \xc5\xa1tudijo na 83 bolnikih z neozdravljivim rakom na dojki in debelem \xc4\x8drevesu so raziskovalci izvedli z namenom, da ugotovijo, \xc4\x8de terapija s hrustancem morskega psa (BeneFin) poleg obstoje\xc4\x8dega zdravljenja pripomore k pove\xc4\x8danju pre\xc5\xbeivetja pacientov. Poleg tega so ugotavljali tudi toksi\xc4\x8dnost in toleranco pripravka ter kakovost \xc5\xbeivljenja pri zdravljenju s hrustancem morskega psa. Po desetih mesecih ni bilo pomembnih razlik med pre\xc5\xbeivetjem bolnikov, ki so prejemali BeneFin, in med tistimi, ki so prejemali placebo. Prav tako ni bilo opazno izbolj\xc5\xa1anje kakovosti \xc5\xbeivljenja pri pacientih, ki so se zdravili s hrustancem morskega psa, v primerjavi s tistimi, ki so prejemali placebo. V raziskavi niso uspeli dokazati u\xc4\x8dinkovitosti izdelka BeneFin pri zdravljenju pacientov z napredujo\xc4\x8dim rakom.\n_START_SECTION_\nNeovastat (AE-941)\n_START_PARAGRAPH_\nNeovastat (AE-941), ki ga je razvilo kanadsko podjetje AEterna Zentaris, je bil prvi pripravek iz hrustanca morskega psa, ki so ga razvijali popolnoma enako kot ostala zdravila; dokazovali so mu varnost, u\xc4\x8dinkovitost in kakovost. Ostali pripravki, ki so danes dostopni na tr\xc5\xbei\xc5\xa1\xc4\x8du, spadajo med prehranska dopolnila, kar pomeni, da nimajo dokazane varnosti, u\xc4\x8dinkovitosti in kakovosti._NEWLINE_Raziskave na mi\xc5\xa1ih so pokazale, da peroralno apliciran Neovastat znatno zmanj\xc5\xa1a velikost tumorja in pomembno vpliva na zmanj\xc5\xa1anje \xc5\xa1tevila razsevkov v plju\xc4\x8dih. Toksikolo\xc5\xa1ke \xc5\xa1tudije na opicah in podganah pa so pokazale, da Neovastat ne izkazuje toksi\xc4\x8dnih u\xc4\x8dinkov niti pri stalnih visokih odmerkih zdravila. To je pomenilo, da je zdravilo dovolj varno za pri\xc4\x8detek klini\xc4\x8dnih \xc5\xa1tudij._NEWLINE_Do danes so kon\xc4\x8dane vse \xc5\xa1tiri klini\xc4\x8dne \xc5\xa1tudije, ki so jih opravili z zdravilom Neovastat. Dokazali so, da dovolj visoki odmerki (nad 180 ml na dan za 70 kg te\xc5\xbeko osebo) podalj\xc5\xa1ajo \xc5\xbeivljenjsko dobo pacientov z raz\xc5\xa1irjenim rakom na plju\xc4\x8dih za pribli\xc5\xbeno mesec in pol (iz 4,6 meseca na 6,1 mesec) v primerjavi s pacienti, ki so prejemali ni\xc5\xbeje odmerke zdravila. Neposrednega vpliva na tumor niso opazili._NEWLINE_Raziskovali so tudi terapevtski vpliv Neovastata na paciente z luskavico. Dokazali so, da dovolj visoki dnevni odmerki (nad 60 ml na dan, vsaj dvanajst tednov) ugodno vplivajo na obolele predele ko\xc5\xbee._NEWLINE_Leta 2002 je ameri\xc5\xa1ki vladni Urad za zdravila in prehrano (Food and Drug Administration - FDA) zdravilu Neovastat dodelil status zdravila sirote za zdravljenje svetloceli\xc4\x8dnega karcinoma ali hipernefroma, najpogostej\xc5\xa1e oblike raka ledvic. Status zdravila sirote dodeli FDA (ZDA) oziroma EMEA (Evropa) izdelkom, ki so namenjeni zdravljenju redkih bolezni (manj kot 200.000 bolnikov \xe2\x80\x93 podatek za ZDA).\n_START_SECTION_\nStranski u\xc4\x8dinki in kontraindikacije\n_START_PARAGRAPH_\nHrustanec morskega psa ni toksi\xc4\x8den, kljub temu pa so v klini\xc4\x8dni \xc5\xa1tudiji dokumentirali pojav diareje, dispneje, levkopenije, nevtropenije, slabosti, utrujenosti in bole\xc4\x8dine v kosteh._NEWLINE_Vpliva lahko na ledvi\xc4\x8dno funkcijo, zato je kontraindiciran pri ledvi\xc4\x8dnih okvarah. Prav tako odsvetujejo uporabo pri ljudeh z nizkim \xc5\xa1tevilom levkocitov, nose\xc4\x8dnicah in otrocih. Povzro\xc4\x8da lahko preob\xc4\x8dutljivostne reakcije, zato se ga morajo izogibati ljudje z alergijami na morsko hrano. Pri velikih odmerkih lahko zaradi visoke vsebnosti kalcijevih soli povzro\xc4\x8di hiperkalciemijo. Interakcije z drugimi zdravili niso znane._NEWLINE_Pacienti se ne smejo zana\xc5\xa1ati le na zdravljenje s hrustancem morskega psa in odla\xc5\xa1ati ali zavra\xc4\x8dati standardne terapije pri zdravljenju raka, saj lahko to povzro\xc4\x8di resne zdravstvene te\xc5\xbeave. Hrustanec se priporo\xc4\x8da le kot dopolnilo k obi\xc4\x8dajni terapiji raka s citostatiki.\n_START_SECTION_\nStro\xc5\xa1ki zdravljenja\n_START_PARAGRAPH_\nSto kapsul, ki vsebujejo hrustanec morskega psa, stane pribli\xc5\xbeno 44 ameri\xc5\xa1kih dolarjev. Pri standardem odmerjanju kapsul zna\xc5\xa1ajo stro\xc5\xa1ki enomese\xc4\x8dnega zdravljenja okoli 700 ameri\xc5\xa1kih dolarjev.\n_START_SECTION_\nKritike\n_START_PARAGRAPH_\nIdeja za protitumorno delovanje hrustanca morskega psa je izvirala iz domneve, da te \xc5\xbeivali ne zbolijo za rakom. Trditev so ovrgli raziskovalci, ki so prou\xc4\x8devali pojav tumorjev v razredu hrustan\xc4\x8dnic (morski psi, skati), katerih skelet sestavlja predvsem hrustanec. Med njimi so odkrili 42 vrst benignih in malignih tumorjev. Dokazali so, da temelji knjiga Sharks Don't Get Cancer, katere avtor je dr. William Lane, na napa\xc4\x8dni domnevi. Kasneje se je izkazalo, da BeneFin, izdelek iz hrustanca morskega psa, ki ga je promoviral William Lane, proizvaja podjetje Lane Labs, ki je bilo v lasti njegovega sina. Leta 1999 je FDA izdala prepoved za promet tega izdelka na podlagi nezakonitega ogla\xc5\xa1evanja produkta kot zdravila za terapijo raka._NEWLINE_Klini\xc4\x8dne \xc5\xa1tudije izdelka BeneFin niso pokazale nobenega u\xc4\x8dinka na zmanj\xc5\xa1anje tumorjev pri bolnikih z napredujo\xc4\x8dim rakom._NEWLINE_Laboratorijske raziskave, v katerih so dokazali antiangiogenetsko aktivnost dolo\xc4\x8denih proteinov iz hrustanca, so izvajali le z izoliranimi proteini, ne pa z neobdelanim hrustancem morskega psa, ki je na voljo kot prehransko dopolnilo._NEWLINE_Nasprotniki zdravljenja s hrustancem morskega psa opozarjajo na ogro\xc5\xbeanje in nevarnost izumrtja dolo\xc4\x8denih vrst, saj naj bi se populacija morskih psov mo\xc4\x8dno zmanj\xc5\xa1ala zaradi uporabe hrustanca v prehranskih dopolnilih. Prav tako naj bi napa\xc4\x8dne domneve zaslepile ljudi in jih tako odvra\xc4\x8dale od u\xc4\x8dinkovitega standardnega zdravljenja raka.\n_START_SECTION_\nTrenutno stanje in obeti za prihodnost\n_START_PARAGRAPH_\nIzdelki s hrustancem morskega psa imajo v ZDA status prehranskega dopolnila. Na trgu je na voljo ve\xc4\x8d kot \xc5\xa1tirideset razli\xc4\x8dnih izdelkov. V ZDA se prehranska dopolnila obravnava kot \xc5\xbeivila in ne zdravila, zato odobritev FDA za promet ni potrebna, razen \xc4\x8de je na izdelku naveden specifi\xc4\x8den zdravilni u\xc4\x8dinek oz. indikacija._NEWLINE_Proizvajalcem ni potrebno dokazovati protitumornega ali kateregakoli u\xc4\x8dinka, zato je terapevtska u\xc4\x8dinkovitost izdelkov vpra\xc5\xa1ljiva. Prav tako ni predpisanega na\xc4\x8dina proizvodnje, zato se vsebnost hrustanca in drugih snovi v kon\xc4\x8dnih izdelkih mo\xc4\x8dno razlikuje._NEWLINE_Kljub \xc5\xa1tevilnim \xc5\xa1tudijam u\xc4\x8dinkovitost in varnost hrustanca morskega psa na ljudeh \xc5\xa1e nista bili dokazani. Raziskave \xc5\xa1e potekajo in morda se nam v prihodnosti obeta, da bo ta metoda zdravljenja postala u\xc4\x8dinkovita alternativa agresivnemu zdravljenju tumorjev s citostatiki."